Okresná prokuratúra Trenčín 
Bernolákova 2, 912 50 Trenčín 1

Sp. zn. : 1 Pv 122/12/3309	Trenčín, 11.4.2012
EEČ : 2-28-80-2012

U Z N E S E N I E

Trestná vec:	obvinený XXXXX 
Prečin:	krádež podľa § 212 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Trenčín
Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
V období od 28.12.2011 do 20.01.2012 z bytu na ulici XXXXX v Trenčíne zo skrinky zo spálne odcudzil 1 ks prsteň dámsky zo žltého zlata, modré očko v hodnote 90,-€, 1 ks dámsky prsteň zo žltého zlata, červené očko v hodnote 90,-€, 1 ks dámsky prsteň zo žltého zlata, biele očko v hodnote 90,-€, 2 ks snubné prstene v hodnote 240,-€, 1 ks pánsky prívesok s krížom zo žltého zlata v hodnote 60,-€, 1 ks dámsku retiazku zo žltého zlata v hodnote 120,-€, 1 ks pánsky náramok gravirovaný zo žltého zlata o obvode 19 cm v hodnote 180,-€, čím spôsobil poškodenému XXXXX škodu vo výške 870,-€.
lebo je trestné stíhanie neprípustné podľa § 9 odsek 1 písmeno f
Odôvodnenie:
Poverený príslušník Okresného riaditeľstva PZ, XXXXX, uznesením sp. zn. ORP-108/TN-TN-2012 zo dňa 07.02.2012 podľa § 199 ods. 1 Trestného poriadku začal trestné stíhanie a následne uznesením zo dňa 17.02.2012 vzniesol obvinenie ml. XXXXX, pre prečin krádeže podľa § 212 ods. 1 Trestného zákona, na skutkovom základe uvedenom v predmetnom rozhodnutí. 

V priebehu skráteného vyšetrovania boli vykonané výsluchy osôb a zabezpečené listinné dôkazy, z ktorých je nepochybné, že skutok sa stal tak, ako je popísaný v uznesení o vznesení obvinenia a tento vykazuje zákonné znaky  prečinu krádeže podľa § 212 ods. 1 Trestného zákona. 

Poškodený  XXXXX v zápisnici o výsluchu zo dňa 09.02.2012, po poučení podľa 211 ods. 1 Tr. poriadku, uviedol, že dáva súhlas na trestné stíhanie svojho syna ml. XXXXX. Následne však poškodený  XXXXX v zápisnici o výsluchu zo dňa 17.02.2012 súhlas na trestné stíhanie svojho syna vzal späť. 

	Nakoľko súhlas na trestné stíhanie podľa § 211 ods. 1 Tr. poriadku nebol poškodenou osobou daný a trestné stíhanie je preto neprípustné, bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Pavol Balaj, ml.
prokurátor